1. Ma nafx kif imma fl-aħħar laqgħa li attendejt għaliha ġewwa Stokkolma sibt il-ħin li ndur librerija fit-tul. Anzi, proprjament kont immarkajt diġà li hemm il-possibilità li naqra ftit letteratura Svediża, tradotta fl-Ingliż u għalhekk ridt nidħol sabiex nagħżel ftit kotba fuq l-ixkaffa. Ħsibt fuq dan iktar darba, waqt li kont hemm u mort f'librerija partikolari li kienu ndikawli bħala waħda mill-aħjar, biss sibtha magħluqa. Għalhekk, l-ewwel librerija li sibt dħalt u sibt ruħi wiċċ imb'wiċċ ma' kwantità ta' awturi u kotba quddiemi. F'daqqa sibtni fid-diffikultà li nagħżel għax nammetti ma kontx qrajt biżżejjed, biss fhimt li jew nidħol għal din l-opportunità inkella ħadd ma jaf meta jerġa' jkolli l-ħin inġib kotba Svediżi fil-librerija tad-dar tiegħi. 2. Kelli almenu ċar f'moħħi li rrid ktieb fuq l-istorja Svediża, u minn hemm tlaqt. Mort fuq il-persuna li deherli li huwa l-proprjetarju, staqsejtu għal dan u f'ħakka t'għajn għaddieli volum li mill-ewwel rajtu tajjeb. Għadda f'idejja u tlaqt nagħżel il-letteratura. Idi waqgħet fuq diversi, fosthom wieħed jismu " " ta' Sven Lindqvist però b'dawn il-varji kotba li ġew f'idejja, ma nafx għalfejn erġajt mort fuq dan ir-raġel kwiet u tlabtu gwida. Neħħieli numru u tani f'ħoġri oħrajn b'kummenti preċiżi. Biss, dan " " ħalliehuli u anzi rrakkomandah ħafna. Wara fhimt għala. 3. Fuq l-ajruplani ġej lura, anke jekk mal-lejl ma rnexxilix nagħlaq għajn m'għajn, qbadt naqra dan il-ktejjeb. Skirt f'daqqa waħda fuq ir-riflessjonijiet li l-awtur, raġel ta' 'l fuq minn ħamsin sena, sab lilu innifsu lura ġewwa l-"gyms", jeżerċita ruħu fiżikament. Kollox jibda għalih b'diskursata sempliċi ma' persuna li kienet tiffrekwentahom li jipperswadih jibda u mingħajr ma trid, f'dik l-atmosfera huwa jerġa' jittrasmettiha lura lil min qiegħed jaqra l-ktieb kif fil-fatt beda ser jiġri lili. 4. Għax trid ħafna sabiex inti stess terġa' tinġibed lura lejn dan l-eżerċizzju fiżiku. Ir-ritmu kostanti tal-ġisem li jintilef itellgħa l-piżijiet varji jsiru parti mill-ħajja, jittrasformaw lill-bnedmin għal persuni aħjar. Hemm bidu u tmiem f'proġett mibdi u spiċċat b'ritmu li jixbaħ ċiklu tal-ħajja. L-awtur pero għandu s-sabiħ li jikteb fuq diversi livelli imma huwa interessanti ħafna li jikteb fil-qosor l-istorja, l-iżvilupp, ta' kif il-bniedem fehem li għandu l-abbiltà li jkabbar il-muskulatura u jissoda aktar lilu nnifsu. Jibda mit-tabib tal-Imperatur Marcus Aurelius li kien kiteb l-ewwel trattat fuq kif il-bniedem għandu jippriserva ruħu aħjar u fuq dan jibqa' ġej sal-ġurnata tal-lum, inkluż spjegazzjoni dettaljata ta' kif l-apparat li llum issib f'dawn il-postijiet ġew maħduma u mibnija. Għandu numru ta' ritratti, illustrazzjonijiet ta' kif dan il-makkinarju beda jinħadem u kif huwa speċjaliżżat tant tajjeb illum. Meta tmur teżerċita ruħek ma jiġux f'rasek li dawk il-piżijiet u apparati varji nbdew żewġ sekli ilu. L-awtur mingħajr ma jrid ifehemek u jġib għal loġika proċess fiżiku li l-akkademiċi jistkeru. Anzi jġib akkademiku dak li ma tistax taċċetta mill-bidu li huwa hekk sakemm ma taqrax il-vjaġġ li jgħaddik minnu. 5. Il-ktieb fih temi oħra rikorrenti, kontro-kurrenti u għaddejjin f'linji paralleli. Hemm il-kunċett tad-deżert li jidħol u joħroġ qisu f'kitba ta' Paolo Coelho jew ta' Carlo Carletto. Hemm ukoll il-ħolm li jitlaq fuq linji ta' analiżi u kontro-analiżi tat-teoriji varji ta' Sigmund Freud. Min-naħa l-oħra għandek skrutinju tas-sistema demokratika, tal-ħajja tiegħu u tal-effetti pożittivi u negattivi ta' min jaqbad it-triq tal- . Fir-realtà, dan il-ktieb huwa żiffa ħelwa għal persuni li hemm bżonn jerġgħu jikkalmaw fin-nervożiżmu li l-ħajja tittrasformahom fih. F'paragrafu, f'żewġ sentenzi jiħdok fuq linji li ma tkunx qed tistenna bħal fi vjaġġ fuq tapit maġiku. Tixorbu qisu tazza ilma u tapprezzah aktar minn kittieba oħra svediżi. 6. Apparti kollox, il-ktieb huwa rakkomandabbli mhux biss għal min jieħu l-eżerċizzju fiżiku bis-serjetà, imma anke għal dawk li qatt ma kkontemplaw l-utilità tiegħu. F'parti partikolari jingħad li dawn l-eżerċizzji huma l-iktar indikati għall-professjonisti jew għal dawk li għandhom ħajja sedentarja, u għandu raġun. Ħafna drabi, tant nintilfu fil-ħidma ta' kuljum li nispiċċaw ninsew saħħitna kompletament. Ninsew li aħna bnedmin li għandna niddedikaw ħin ukoll għal ftit attività fiżika. Ninsew li hemm kien għar-riflessjoni fuq il-ħajja, fuq dak li għaddejja d-dinja minnu, fuq il-ġisem, fuq ir-ruħ, fuq il-bidu u t-tmiem tal-eżistenza. Il-ktieb tajjeb u naħseb li mhuwiex telf ta' żmien, iżda passaġġ f'triq mimlija idejat. N.B. Dan l-artikolu kien deher fid-29 ta Awissu 2009.
Bench Press